Návrh na zrušenie úlohy C.10 z uznesenia vlády Slovenskej republiky
 č. 856 z 11. októbra 2006

Vláda Slovenskej republiky na svojom zasadnutí dňa 11. októbra 2006 prerokovala a schválila uznesením č. 856 návrh štátneho rozpočtu verejnej správy na roky 2007-2010. V rámci uznesenia k predmetnému materiálu v bode C.10 uložila podpredsedovi vlády a ministrovi spravodlivosti Slovenskej republiky úlohu v spolupráci s predsedom Ústavného súdu SR, predsedom Najvyššieho súdu SR a generálnym prokurátorom predložiť na rokovanie vlády komplexný materiál týkajúci sa ďalšieho rozvoja súdnictva v SR do roku 2010, vrátane zhodnotenia súčasného stavu. 

Ministerstvo spravodlivosti Slovenskej republiky v nadväznosti na plnenie Plánu práce vlády Slovenskej republiky vypracovalo Analýzu dôsledkov reformy organizačnej štruktúry súdov v Slovenskej republiky uskutočnenej k 1. januáru 2005. Uvedená analýza bola prerokovaná Radou vlády Slovenskej republiky pre verejnú správu na jej rokovaní dňa 11. júla 2007 a pozitívnym stanoviskom k zámeru Ministerstva spravodlivosti Slovenskej republiky, vyplývajúcemu z tejto analýzy, obnoviť činnosť siedmich okresných súdov, ktoré boli s účinnosťou od 1.januára 2005 zrušené. Analýza bola následne predložená na rokovanie vlády Slovenskej republiky, ktorá ju  na svojom rokovaní dňa 1. augusta vzala na vedomie. 

Na podklade Analýzy dôsledkov reformy organizačnej štruktúry súdov v Slovenskej republiky uskutočnenej k 1. januáru 2005 vypracovalo Ministerstvo spravodlivosti Slovenskej republiky návrh zákona, ktorým sa mení a dopĺňa zákon č. 371/2004 Z. z. o sídlach a obvodoch súdov Slovenskej republiky a o zmene zákona č. 99/1963 Zb. Občiansky súdny poriadok v znení neskorších predpisov v znení neskorších predpisov, účelom ktorého je opätovné zriadenie siedmich okresných súdov (Okresný súd Malacky, Okresný súd Pezinok, Okresný súd Skalica, Okresný súd Piešťany, Okresný súd Nové Mesto nad Váhom, Okresný súd Bánovce nad Bebravou a Okresný súd Námestovo). Uvedený návrh zákona sa nachádza v legislatívnom proces, pričom bol predmetom medzirezortného pripomienkového konania a bol prerokovaný Legislatívnou radou vlády Slovenskej republiky (14. augusta 2007). V mesiaci august 2007 sa očakáva jeho prerokovanie vládou Slovenskej republiky a jeho následné predloženie do Národnej rady Slovenskej republiky. Schválenie uvedeného návrhu zákona predstavuje jedno zo základných a zásadných opatrení zákonnej povahy, ktoré vytvára podmienky pre zabezpečenia realizácie ústavou garantovaných práv, najmä práva na súdnu ochranu a prerokovanie veci bez zbytočných prieťahov, čo v konečnom dôsledku prinesie zlepšenie prístupu občanov k spravodlivosti a celkovú vymožiteľnosť práva v Slovenskej republike. 

Ministerstvo spravodlivosti Slovenskej republiky ďalej na základe uznesenia Ústavnoprávneho výboru Národnej rady Slovenskej republiky č. 158 z 25. apríla 2007 spracúva Koncepciu stabilizácie súdnictva.   

Vzhľadom na to, že vypracovaná Analýza dôsledkov reformy organizačnej štruktúry súdov v Slovenskej republiky uskutočnenej k 1. januáru 2005 a pripravovaný materiál Koncepciu stabilizácie súdnictva sú svojim obsahom duplicitné k uloženej úlohe C.10 a vzhľadom na to, že prijatie návrh zákona, ktorým sa mení a dopĺňa zákon č. 371/2004 Z. z. o sídlach a obvodoch súdov Slovenskej republiky a o zmene zákona č. 99/1963 Zb. Občiansky súdny poriadok v znení neskorších predpisov v znení neskorších predpisov bude mať nepochybne vplyv na ďalší rozvoj súdnictva, navrhuje sa zrušenie predmetnej úlohy, s prípadným jej zaradením do plánu práce vlády Slovenskej republiky na rok 2008, prípadne 2009, keď budú môcť byť známe hoci len čiastkové dôsledky a prínosy, ktoré sa očakávajú od tejto novely zákona č. 371/2004 Z. z. o sídlach a obvodoch súdov Slovenskej republiky a o zmene zákona č. 99/1963 Zb. Občiansky súdny poriadok v znení neskorších predpisov.